Cena Alexandri Maracandis data
Cena ab Alexandro Magno Maracandis data est anno 328 a.C.n. exeunte vel 327 ineunte. Alexander enim, Bactrianam provinciam Achaemenidarum sub imperio suo reducens, Maracandis hibernabat. Hac in cena post disputationem ferocem Clitum qui niger nuncupabatur ebrium Alexander ebrius telo interfecit. Iustinus, Historiarum Philippicarum Pompei Trogi abbreviator, rem his verbis narrat: [Alexander] sollemni die amicos in convivium convocat, ubi orta inter ebrios rerum a Philippo gestarum mentione praeferre se patri ipse rerumque suarum magnitudinem extollere caelo tenus coepit, adsentante maiore convivarum parte. Itaque cum unus e senibus, Clitos, fiducia amicitiae regiae, cuius palmam tenebat, memoriam Philippi tueretur laudaretque eius res gestas, adeo regem offendit, ut telo a satellite rapto eundem in convivio trucidaverit. Qua caede exultans mortuo patrocinium Philippi laudemque paternae militiae obiectabat. Constat Clitum veteranos Macedones potius quam regem ob virtutem laudandos esse proclamavisse. Sunt qui eum verba Euripidis recitavisse aiunt, sive inter potationes sive convivis iam recedentibus, "Οἴμοι, καθ' Ἑλλάδ' ὡς κακῶς νομίζεται ...", e fabula Andromedae dempta, "quo significabatur male instituisse Graecos, quod tropaeis regum dumtaxat nomina inscriberent: alieno enim sanguine [scil. militum] partam gloriam intercipi."